Burkina Faso foↄ bↄↄlobↄ kuo Rail Club du Kadiogo ayi Asante Kotoko afiri 2022/2023 CAF Champions League no mu wↄ akansie a ɛdi kan no ara mu.
Ghana bↄↄlobↄ kuo yi a wↄagye din yi ne Kadiogo hyɛɛ mmaako mmaako, na ɛno akyiri no, Kadiogo dii wↄn so nkunim wↄ atoprɛko no mu.
Sɛ yɛhwɛ nnawↄtwe a ɛtwaa mu no akansie a Kotoko yi de kↄhyehyɛɛ so wↄ Benin no a, wↄde 1-0 dii nkunim a wↄn a wↄne wↄn sii akan no antumi ante. Saa ara nso na wↄde atenatoↄ korↄ yi ara dii Kotoko so nkunim wↄ Baba Yara  agoprama so.
Agodie no hyɛɛ aseɛ wↄ Kumase no, simma 15 mu pɛpɛɛpɛ na Dramane Kambou a ↄbↄ ma Kadiogo dii kan too atena. Ↄfa a ɛtↄ so mmienu no mu no Asante Kotoko yɛɛ bi ara sɛ anka wↄbɛte ɛka no, nanso ankↄsi aga.
Kadiogo kuraa 1-0 no mu ara maa akansie no baa awieeɛ, na ɛno akyiri no, akuo mmienu no kↄtoo atoprɛko a ɛbɛkyerɛ deɛ ↄbɛtumi asi akan a ɛtↄ so mmienu no.
Yussif Mubarik too atena a ɛdi kan, na Solomon Sarfo-Taylor, Nicholas Osei Bonsu ne Enoch Morisson a wↄwↄ Asante Kotoko afa nso sɛee wↄn atena no.
Kadiogo de 3-1 dii nkunim, na wↄtoaa so kↄsii akan a ɛtↄ so mmienu
Seesie deɛ Seydou Zerbo afa no deɛ  wↄbɛtwe wↄn adwene akↄ 2022/2023 Ghana Premier League no so ɛsiane sɛ wantumi ammↄ mmↄden antwa akansie a ɛdi kan wↄ Abibiman mu no nti.
